CELEX: 32017R1946
Language: ro
Date: 2017-07-11 00:00:00
Title: Regulamentul delegat (UE) 2017/1946 al Comisiei din 11 iulie 2017 de completare a Directivelor 2004/39/CE și 2014/65/UE ale Parlamentului European și ale Consiliului în ceea ce privește standardele tehnice de reglementare pentru stabilirea unei liste exhaustive a informațiilor care trebuie incluse de către potențialii achizitori în notificarea unui proiect de achiziție a unei participații calificate într-o firmă de investiții (Text cu relevanță pentru SEE. )

26.10.2017   
            
            
               RO
            
            
               Jurnalul Oficial al Uniunii Europene
            
            
               L 276/32
            
         REGULAMENTUL DELEGAT (UE) 2017/1946 AL COMISIEI
   din 11 iulie 2017
   de completare a Directivelor 2004/39/CE și 2014/65/UE ale Parlamentului European și ale Consiliului în ceea ce privește standardele tehnice de reglementare pentru stabilirea unei liste exhaustive a informațiilor care trebuie incluse de către potențialii achizitori în notificarea unui proiect de achiziție a unei participații calificate într-o firmă de investiții
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (1), în special articolul 10a alineatul (8) al treilea paragraf,
   având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (2), în special articolul 12 alineatul (8),
   întrucât:
   
               (1)
            
            
               Unui potențial achizitor al unei participații calificate într-o firmă de investiții ar trebui să i se ceară să prezinte la momentul notificării inițiale o listă exhaustivă de informații, pentru ca autoritățile competente să poată efectua evaluarea proiectului de achiziție. Pentru ca autoritatea competentă a entității vizate să poată evalua reputația potențialului achizitor în cauză, acesta ar trebui să prezinte informații privind identitatea sa și a persoanelor care vor conduce activitatea, indiferent dacă potențialul achizitor este o persoană fizică sau juridică.
            
         
               (2)
            
            
               Atunci când potențialul achizitor este o persoană juridică, sunt necesare și informații privind identitatea beneficiarilor efectivi și reputația și experiența persoanelor care conduc efectiv activitatea potențialului achizitor. De asemenea, atunci când potențialul achizitor este sau se intenționează să fie o structură de tip fiduciar, este necesar ca autoritatea competentă a entității vizate să obțină informații atât privind identitatea administratorilor fiduciari care vor administra activele fiduciei, cât și privind identitatea beneficiarilor efectivi ai activelor respective, pentru a putea evalua reputația și experiența persoanelor respective.
            
         
               (3)
            
            
               Atunci când potențialul achizitor este o persoană fizică, este necesar să se obțină informații atât în ceea ce privește potențialul achizitor, cât și în ceea ce privește orice întreprindere condusă sau controlată oficial de potențialul achizitor, pentru a furniza autorității competente a entității vizate toate informațiile relevante în vederea evaluării reputației. Atunci când potențialul achizitor este o persoană juridică, este necesar să se obțină aceste informații cu privire la orice persoană care conduce efectiv activitatea potențialului achizitor, orice întreprindere controlată de potențialul achizitor și orice acționar care exercită o influență semnificativă asupra potențialului achizitor, pentru a furniza autorității competente toate informațiile relevante pentru evaluarea reputației.
            
         
               (4)
            
            
               Informațiile relevante pentru evaluarea reputației ar trebui să includă detalii privind eventuale procese penale, fie încheiate, fie în curs, precum și privind eventuale cauze civile sau administrative. De asemenea, ar trebui furnizate informații cu privire la toate anchetele și procedurile în curs, sancțiunile sau alte decizii de executare ce vizează potențialul achizitor, precum și alte informații, cum ar fi refuzul înregistrării sau concedierea ori demiterea dintr-o funcție de încredere, considerate relevante în vederea evaluării reputației potențialului achizitor.
            
         
               (5)
            
            
               Pentru a se asigura faptul că rezultatul anchetelor efectuate de alte autorități sunt luate în considerare în mod corespunzător de către autoritatea competentă a entității vizate atunci când evaluează potențialul achizitor, acestadin urmă ar trebui să prezinte informații care să precizeze dacă s-a efectuat deja de către o altă autoritate competentă sau de către o altă autoritate o evaluare a reputației ca achizitor sau ca persoană care conduce activitatea unei instituții de credit, a unei întreprinderi de asigurare sau de reasigurare, a unei firme de investiții sau a oricărei alte entități și, dacă s-a efectuat o astfel de evaluare, potențialul achizitor ar trebui să furnizeze rezultatul acesteia.
            
         
               (6)
            
            
               Pentru a se evalua soliditatea financiară a potențialului achizitor în cauză, ar trebui furnizate informații financiare privind potențialul achizitor.
            
         
               (7)
            
            
               Pentru ca autoritatea competentă a entității vizate să poată evalua dacă existența oricărui potențial conflict de interese nu va afecta soliditatea financiară a potențialului achizitor, ar trebui furnizate informații privind interesele financiare și nefinanciare sau privind relațiile potențialului achizitor cu orice acționari sau directori ori membri ai personalului de conducere de nivel superior al entității vizate sau cu persoana împuternicită să exercite drepturi de vot în entitatea vizată ori cu entitatea vizată însăși sau cu grupul din care face parte aceasta.
            
         
               (8)
            
            
               Atunci când potențialul achizitor este o persoană juridică, este necesară furnizarea anumitor informații suplimentare, inclusiv informații privind participația deținută sau care se intenționează a fi deținută înainte și după concretizarea proiectului de achiziție, pentru ca autoritatea competentă a entității vizate să finalizeze evaluarea proiectului de achiziție, întrucât în astfel de cazuri structurile juridice și de grup implicate pot fi complexe și pot necesita o analiză detaliată în ceea ce privește reputația, legăturile strânse, o acțiune potențială desfășurată în colaborare cu alte părți și capacitatea autorității competente a entității vizate de a continua supravegherea eficace a entității vizate.
            
         
               (9)
            
            
               Atunci când potențialul achizitor este o entitate stabilită într-o țară terță sau face parte dintr-un grup stabilit în afara Uniunii, ar trebui furnizate informații suplimentare astfel încât autoritatea competentă a entității vizate să poată evalua dacă regimul juridic din țara terță obstrucționează efectuarea unei supravegheri eficace a entității vizate și să poată, de asemenea, evalua reputația potențialului achizitor în țara terță respectivă.
            
         
               (10)
            
            
               Atunci când potențialul achizitor este un fond suveran de investiții, acesta ar trebui să prezinte informații în vederea verificării controlorilor fondului și a politicii de investiții a acestuia. Acest lucru este relevant pentru autoritatea competentă a entității vizate atât în ceea ce privește evaluarea reputației, cât și pentru a stabili dacă există vreun impact asupra supravegherii eficace a entității vizate.
            
         
               (11)
            
            
               Ar trebui solicitate informații specifice care să permită să se evalueze dacă proiectul de achiziție va avea un impact asupra capacității autorității competente a entității vizate de a efectua o supraveghere eficace a entității vizate. Acestea ar trebui să includă o evaluare care să stabilească dacă legăturile strânse ale potențialului achizitor vor avea un impact asupra capacității entității vizate de a continua să prezinte în timp util informații fiabile autorității sale de supraveghere. În cazul persoanelor juridice, este necesar, de asemenea, să se evalueze impactul proiectului de achiziție asupra supravegherii consolidate a entității vizate și a grupului din care ar urma să facă parte aceasta după achiziție.
            
         
               (12)
            
            
               Potențialul achizitor ar trebui să furnizeze informații referitoare la finanțarea proiectului de achiziție, inclusiv informații privind toate mijloacele și sursele de finanțare, și ar trebui să fie în măsură să prezinte dovezi cu privire la sursa originală a tuturor fondurilor și activelor, pentru ca autoritatea competentă a entității vizate să evalueze dacă există riscul unor activități de spălare a banilor.
            
         
               (13)
            
            
               Potențialii achizitori care dețin o participație calificată cuprinsă între 20 % și maximum 50 % în entitatea vizată ar trebui să îi prezinte autorității competente a entității vizate informații privind strategia, pentru a asigura o evaluare cuprinzătoare a proiectului de achiziție. De asemenea, potențialii achizitori care dețin o participație calificată mai mică de 20 % în entitatea vizată, dar care exercită o influență echivalentă asupra acesteia prin alte mijloace, cum ar fi relațiile dintre potențialul achizitor și acționarii existenți, existența unor acorduri între acționari, distribuirea de acțiuni, participații și drepturi de vot între acționari sau poziția potențialului achizitor în cadrul structurii grupului din care entitatea vizată face parte ar trebui, de asemenea, să furnizeze informațiile respective pentru a asigura un nivel ridicat de omogenitate în evaluarea proiectelor de achiziție.
            
         
               (14)
            
            
               Atunci când se propune o modificare în ceea ce privește controlul entității vizate, potențialul achizitor ar trebui, ca regulă generală, să prezinte un plan de afaceri complet. Cu toate acestea, în cazul în care nu se propune o modificare în ceea ce privește controlul entității vizate, este suficient să existe anumite informații cu privire la strategia viitoare a entității și la intențiile potențialului achizitor privind entitatea vizată, pentru a se evalua dacă acest lucru nu va afecta soliditatea financiară a potențialului achizitor.
            
         
               (15)
            
            
               Pentru a se respecta principiul proporționalității, potențialul achizitor ar trebui să prezinte numai un număr limitat de informații în anumite cazuri. În special, atunci când potențialul achizitor a fost evaluat de către autoritatea competentă a entității vizate în cei doi ani precedenți anului în cauză sau atunci când entitatea vizată este o firmă de investiții mică, iar potențialul achizitor este o entitate autorizată și supravegheată în Uniune, ar trebui să fie necesar să se prezinte autorității competente a entității vizate doar un anumit număr redus de informații.
            
         
               (16)
            
            
               Orice schimb sau transmitere de informații între autoritățile competente, alte autorități, organisme sau persoane ar trebui să se efectueze în conformitate cu normele privind datele cu caracter personal prevăzute în Directiva 95/46/CE a Parlamentului European și a Consiliului (3).
            
         
               (17)
            
            
               Regulamentul (CE) nr. 45/2001 al Parlamentului European și al Consiliului (4) se aplică prelucrării datelor cu caracter personal de către Autoritatea Europeană pentru Valori Mobiliare și Piețe (ESMA) în conformitate cu prezentul regulament.
            
         
               (18)
            
            
               Prezentul regulament se bazează pe proiectele de standarde tehnice de reglementare transmise de ESMA Comisiei Europene.
            
         
               (19)
            
            
               ESMA a organizat o consultare publică cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat punctul de vedere al Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (5).
            
         
               (20)
            
            
               Directiva 2014/65/UE a intrat în vigoare la data de 2 iulie 2014. Articolul 12 alineatul (8) din această directivă înlocuiește articolul 10a alineatul (8) din Directiva 2004/39/CE și acordă ESMA împuternicirea de a elabora standarde tehnice de reglementare, care este identică cu cea prevăzută la articolul 10a alineatul (8) din Directiva 2004/39/CE. În plus, conținutul articolului 10b alineatul (4) și cel al articolului 10 alineatul (4) din Directiva 2004/39/CE sunt, de asemenea, identice cu conținutul articolului 13 alineatul (4) și cu cel al articolului 11 alineatul (2) din Directiva 2014/65/UE. În conformitate cu articolul 94 alineatul (1) din Directiva 2014/65/UE, Directiva 2004/39/CE se va abroga de la 3 ianuarie 2018. De asemenea, ar trebui să se considere că adoptarea de către Comisie a standardelor tehnice în conformitate cu articolul 10a alineatul (8) din Directiva 2004/39/CE este conformă cu articolul 12 alineatul (8) din Directiva 2014/65/UE, consecința fiind că standardul tehnic va continua să se aplice după data de 3 ianuarie 2018 fără a fi nevoie de vreo altă modificare,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește normele privind informațiile care trebuie incluse de către un potențial achizitor în notificarea unui proiect de achiziție autorităților competente ale firmei de investiții în care achizitorul intenționează să obțină o participație calificată sau să își majoreze participația calificată deținută („entitatea vizată”), pentru evaluarea proiectului de achiziție.
   Articolul 2
   Informațiile care trebuie furnizate de către potențialul achizitor
   Potențialul achizitor furnizează autorității competente a entității vizate informațiile prevăzute la articolele 3-12, după caz, în funcție de natura achizitorului (persoană fizică sau persoană juridică ori fiducie).
   Articolul 3
   Informații generale referitoare la identitatea potențialului achizitor
   (1)   Atunci când potențialul achizitor este o persoană fizică, acesta îi furnizează autorității competente a entității vizate următoarele informații de identificare:
   
               (a)
            
            
               date personale, inclusiv numele persoanei în cauză, data și locul nașterii acesteia, adresa și datele de contact și, dacă există, numărul național de identificare personală;
            
         
               (b)
            
            
               un curriculum vitae detaliat (sau un document echivalent), în care să se precizeze studiile și cursurile de formare relevante, experiența profesională anterioară, precum și orice activități profesionale sau alte atribuții relevante îndeplinite în prezent.
            
         (2)   Atunci când potențialul achizitor este o persoană juridică, acesta îi furnizează autorității competente a entității vizate următoarele informații:
   
               (a)
            
            
               documente care să ateste denumirea societății, adresa sediului social al acesteia și adresa poștală (în cazul în care cele două adrese sunt diferite), datele de contact și, dacă există, numărul național de identificare;
            
         
               (b)
            
            
               înregistrarea formei juridice în conformitate cu legislația națională relevantă;
            
         
               (c)
            
            
               o prezentare de ansamblu actualizată a activității antreprenoriale a persoanei juridice;
            
         
               (d)
            
            
               o listă completă a persoanelor care conduc efectiv activitatea, numele, data și locul nașterii acestora, adresa, datele de contact, numărul național de identificare al acestora (dacă există), un curriculum vitae detaliat al acestora în care să se precizeze studiile și cursurile de formare relevante, experiența profesională anterioară, precum și orice activități profesionale sau alte atribuții relevante îndeplinite în prezent;
            
         
               (e)
            
            
               identitatea tuturor persoanelor care pot fi considerate a fi beneficiarii efectivi ai persoanei juridice, numele, data și locul nașterii acestora, adresa, datele de contact și numărul național de identificare al acestora, dacă există.
            
         (3)   Atunci când potențialul achizitor este sau se intenționează să fie o fiducie, acesta îi furnizează autorității competente a entității vizate următoarele informații:
   
               (a)
            
            
               identitatea tuturor administratorilor de active care administrează activele în conformitate cu contractul de fiducie;
            
         
               (b)
            
            
               identitatea tuturor persoanelor care sunt beneficiarii efectivi ai activelor fiduciei și cotele-părți ale acestora în distribuția veniturilor;
            
         
               (c)
            
            
               identitatea tuturor persoanelor care sunt constituitorii fiduciei.
            
         Articolul 4
   Informații suplimentare referitoare la un potențial achizitor care este o persoană fizică
   Atunci când potențialul achizitor este o persoană fizică, acesta îi furnizează autorității competente a entității vizate și următoarele elemente:
   
               (a)
            
            
               în ceea ce privește potențialul achizitor și orice întreprindere condusă sau controlată de către potențialul achizitor în ultimii zece ani:
               
                           1.
                        
                        
                           cazierele judiciare sau cercetările ori procedurile penale, dosarele civile și administrative relevante și acțiunile disciplinare, inclusiv demiterea din funcția de director de întreprindere, falimentul, insolvența sau alte proceduri similare, dovedite printr-un certificat oficial sau printr-un alt document echivalent;
                        
                     
                           2.
                        
                        
                           informații privind anchetele în curs, procedurile de executare, sancțiunile sau alte decizii de executare ce vizează potențialul achizitor, care pot fi furnizate printr-o declarație pe propria răspundere;
                        
                     
                           3.
                        
                        
                           informații privind refuzul înregistrării, autorizării, acordării calității de membru sau licenței pentru desfășurarea de activități economice sau profesionale, privind retragerea, revocarea sau încetarea unei astfel de înregistrări, autorizări, calități de membru sau licențe sau privind excluderea dintr-un organism de reglementare sau dintr-un organism guvernamental ori dintr-un organism sau dintr-o asociație profesională;
                        
                     
                           4.
                        
                        
                           informații privind concedierea sau demiterea dintr-o poziție de încredere ori dintr-o relație fiduciară sau o situație similară;
                        
                     
         
               (b)
            
            
               informații care să precizeze dacă s-a efectuat deja o evaluare a reputației achizitorului de către o altă autoritate de supraveghere, identitatea autorității respective și dovezi cu privire la rezultatul evaluării;
            
         
               (c)
            
            
               informații privind situația financiară curentă a potențialului achizitor, inclusiv detalii privind sursele de venit, activele și datoriile, gajurile și garanțiile acordate sau primite;
            
         
               (d)
            
            
               o descriere a activităților economice ale potențialului achizitor;
            
         
               (e)
            
            
               informații financiare, inclusiv ratingurile de credit și rapoartele publice privind întreprinderile controlate sau conduse de potențialul achizitor și, dacă este cazul, privind potențialul achizitor;
            
         
               (f)
            
            
               o descriere a intereselor financiare și nefinanciare sau a relațiilor potențialului achizitor cu:
               
                           1.
                        
                        
                           orice alți acționari actuali ai entității vizate;
                        
                     
                           2.
                        
                        
                           orice persoană împuternicită să exercite drepturi de vot în cadrul entității vizate, în unul sau mai multe dintre următoarele cazuri:
                           
                                       —
                                    
                                    
                                       drepturile de vot sunt deținute de un terț cu care persoana sau entitatea în cauză a încheiat un acord care o obligă să adopte, prin exercitarea concertată a drepturilor de vot pe care le deține, o politică comună de durată în ceea ce privește managementul entității vizate respective;
                                    
                                 
                                       —
                                    
                                    
                                       drepturile de vot sunt deținute de un terț în temeiul unui acord încheiat cu persoana sau entitatea în cauză care prevede transferul temporar cu titlu oneros al drepturilor de vot în cauză;
                                    
                                 
                                       —
                                    
                                    
                                       drepturile de vot sunt aferente unor acțiuni depuse ca garanție reală pe lângă persoana sau entitatea în cauză, cu condiția ca respectiva persoană sau entitate să controleze drepturile de vot și să își declare intenția de a le exercita;
                                    
                                 
                                       —
                                    
                                    
                                       drepturile de vot sunt aferente unor acțiuni al căror uzufruct este deținut de persoana sau entitatea în cauză;
                                    
                                 
                                       —
                                    
                                    
                                       drepturile de vot sunt deținute sau pot fi exercitate în sensul primelor patru liniuțe de la litera (f) punctul (ii) de către o întreprindere controlată de persoana sau entitatea în cauză;
                                    
                                 
                                       —
                                    
                                    
                                       drepturile de vot sunt aferente unor acțiuni depozitate la persoana sau entitatea în cauză, care le poate exercita cum dorește în cazul în care nu primește instrucțiuni specifice din partea acționarilor;
                                    
                                 
                                       —
                                    
                                    
                                       drepturile de vot sunt deținute de un terț în nume propriu sau în numele persoanei sau entității în cauză;
                                    
                                 
                                       —
                                    
                                    
                                       drepturile de vot care pot fi exercitate de către persoana sau entitatea în cauză în calitate de mandatar, atunci când persoana sau entitatea respectivă poate exercita drepturile de vot cum dorește în cazul în care nu primește instrucțiuni specifice din partea acționarilor;
                                    
                                 
                     
                           3.
                        
                        
                           orice membru al organului administrativ, de conducere sau de control, în conformitate cu legislația națională relevantă, sau al personalului de conducere de nivel superior al entității vizate;
                        
                     
                           4.
                        
                        
                           entitatea vizată însăși și grupul din care face parte;
                        
                     
         
               (g)
            
            
               informații privind orice alte interese sau activități ale potențialului achizitor care pot fi în conflict cu cele ale entității vizate și posibilele soluții pentru gestionarea conflictelor de interese respective.
            
         În scopul aplicării literei (f), se consideră că operațiunile de creditare, garanțiile și gajurile fac parte din interesele financiare, iar relațiile de familie sau relațiile apropiate fac parte din interesele nefinanciare.
   Articolul 5
   Informații suplimentare referitoare la un potențial achizitor care este o persoană juridică
   (1)   Atunci când potențialul achizitor este o persoană juridică, acesta îi furnizează autorității competente a entității vizate și următoarele elemente:
   
               (a)
            
            
               informații privind potențialul achizitor, orice persoană care conduce efectiv activitatea potențialului achizitor, orice întreprindere controlată de potențialul achizitor și orice acționar care exercită o influență semnificativă asupra potențialului achizitor, astfel cum este identificat la litera (e). Informațiile respective cuprind:
               
                           1.
                        
                        
                           cazierele judiciare, cercetările sau procedurile penale, dosarele civile și administrative relevante sau acțiunile disciplinare, inclusiv demiterea din funcția de director de întreprindere, falimentul, insolvența sau alte proceduri similare, dovedite printr-un certificat oficial sau printr-un alt document echivalent;
                        
                     
                           2.
                        
                        
                           informații privind anchetele în curs, procedurile de executare, sancțiunile sau alte decizii de executare ce vizează potențialul achizitor, care pot fi furnizate printr-o declarație pe propria răspundere;
                        
                     
                           3.
                        
                        
                           informații privind refuzul înregistrării, autorizării, acordării calității de membru sau licenței pentru desfășurarea de activități economice sau profesionale, privind retragerea, revocarea sau încetarea unei astfel de înregistrări, autorizări, calități de membru sau licențe sau privind excluderea dintr-un organism guvernamental sau de reglementare sau dintr-un organism ori asociație profesională;
                        
                     
                           4.
                        
                        
                           informații privind concedierea sau demiterea dintr-o poziție de încredere, relație fiduciară sau o situație similară a oricărei persoane care conduce efectiv activitatea potențialului achizitor și a oricărui acționar care exercită o influență semnificativă asupra potențialului achizitor;
                        
                     
         
               (b)
            
            
               informații care să precizeze dacă s-a efectuat deja o evaluare a reputației achizitorului sau a persoanei care conduce efectiv activitatea achizitorului de către o altă autoritate de supraveghere, identitatea autorității respective și dovezi cu privire la rezultatul evaluării;
            
         
               (c)
            
            
               o descriere a intereselor financiare și nefinanciare sau a relațiilor potențialului achizitor ori, după caz, ale grupului din care face parte potențialul achizitor, precum și ale persoanelor care conduc efectiv activitatea cu:
               
                           1.
                        
                        
                           orice alți acționari actuali ai entității vizate;
                        
                     
                           2.
                        
                        
                           orice persoană împuternicită să exercite drepturi de vot în cadrul entității vizate, în unul dintre următoarele cazuri sau într-o combinație a acestora:
                           
                                       —
                                    
                                    
                                       drepturile de vot sunt deținute de un terț cu care persoana sau entitatea în cauză a încheiat un acord care o obligă să adopte, prin exercitarea concertată a drepturilor de vot pe care le deține, o politică comună de durată în ceea ce privește managementul entității vizate respective;
                                    
                                 
                                       —
                                    
                                    
                                       drepturile de vot sunt deținute de un terț în temeiul unui acord încheiat cu persoana sau entitatea în cauză care prevede transferul temporar cu titlu oneros al drepturilor de vot în cauză;
                                    
                                 
                                       —
                                    
                                    
                                       drepturile de vot sunt aferente unor acțiuni depuse ca garanție reală pe lângă persoana sau entitatea în cauză, cu condiția ca respectiva persoană sau entitate să controleze drepturile de vot și să își declare intenția de a le exercita;
                                    
                                 
                                       —
                                    
                                    
                                       drepturile de vot sunt aferente unor acțiuni al căror uzufruct este deținut de persoana sau entitatea în cauză;
                                    
                                 
                                       —
                                    
                                    
                                       drepturile de vot sunt deținute sau pot fi exercitate în sensul primelor patru liniuțe de la litera (c) punctul (ii) de către o întreprindere controlată de persoana sau entitatea în cauză;
                                    
                                 
                                       —
                                    
                                    
                                       drepturile de vot sunt aferente unor acțiuni depozitate la persoana sau entitatea în cauză, care le poate exercita cum dorește în cazul în care nu primește instrucțiuni specifice din partea acționarilor;
                                    
                                 
                                       —
                                    
                                    
                                       drepturile de vot sunt deținute de un terț în nume propriu sau în numele persoanei sau entității în cauză;
                                    
                                 
                                       —
                                    
                                    
                                       drepturile de vot care pot fi exercitate de către persoana sau entitatea în cauză în calitate de mandatar, atunci când persoana sau entitatea respectivă poate exercita drepturile de vot cum dorește în cazul în care nu primește instrucțiuni specifice din partea acționarilor;
                                    
                                 
                     
                           3.
                        
                        
                           orice membru al organului administrativ, de conducere sau de control ori al personalului de conducere de nivel superior al entității vizate;
                        
                     
                           4.
                        
                        
                           entitatea vizată însăși și grupul din care face parte;
                        
                     
         
               (d)
            
            
               informații privind orice alte interese sau activități ale potențialului achizitor care pot fi în conflict cu cele ale entității vizate și posibilele soluții pentru gestionarea conflictelor de interese respective;
            
         
               (e)
            
            
               structura acționariatului potențialului achizitor, identitatea tuturor acționarilor care exercită o influență semnificativă, cota de capital și drepturile de vot care le revin acestora, inclusiv informații privind orice acorduri între acționari;
            
         
               (f)
            
            
               dacă potențialul achizitor face parte dintr-un grup în calitate de filială sau de întreprindere-mamă, o organigramă detaliată a întregii structuri corporative, informații privind cota de capital și drepturile de vot ale acționarilor cu influență semnificativă ai entităților care fac parte din grup, precum și informații privind activitățile desfășurate în prezent de entitățile care fac parte din grup;
            
         
               (g)
            
            
               dacă potențialul achizitor face parte dintr-un grup în calitate de filială sau de întreprindere-mamă, informații privind relațiile dintre entitățile financiare și nefinanciare ale grupului;
            
         
               (h)
            
            
               identificarea oricăror instituții de credit, întreprinderi de asigurare sau de reasigurare, organisme de plasament colectiv și administratorii acestora ori firme de investiții din cadrul grupului, precum și numele autorităților de supraveghere relevante;
            
         
               (i)
            
            
               situațiile financiare statutare la nivel individual și, dacă există, la nivel de grup, sub formă consolidată și subconsolidată, pentru ultimele trei perioade financiare. Atunci când situațiile financiare sunt auditate extern, potențialul achizitor trebuie să le prezinte aprobate de către auditorul extern. Situațiile financiare statutare trebuie să includă:
               
                           1.
                        
                        
                           bilanțul;
                        
                     
                           2.
                        
                        
                           contul de profit și pierdere sau situația veniturilor și cheltuielilor;
                        
                     
                           3.
                        
                        
                           rapoartele anuale și anexele financiare și orice alte documente înregistrate la registrul sau la autoritatea relevantă de pe teritoriul specific relevant pentru potențialul achizitor;
                        
                     
         
               (j)
            
            
               dacă există, informații cu privire la ratingul de credit al potențialului achizitor și la ratingul de credit global al grupului din care acesta face parte.
            
         În scopul aplicării literei (c), se consideră că operațiunile de creditare, garanțiile și gajurile fac parte din interesele financiare, iar relațiile de familie sau relațiile apropiate fac parte din interesele nefinanciare.
   În scopul aplicării literei (i), atunci când potențialul achizitor este o entitate nou-înființată, în loc de situațiile financiare statutare, acesta îi furnizează autorității competente a entității vizate bilanțul previzional și contul de profit și pierdere previzional ori situația veniturilor și cheltuielilor previzională pentru primele trei exerciții financiare, inclusiv ipotezele utilizate la efectuarea planificării.
   (2)   Atunci când potențialul achizitor este o persoană juridică cu sediul social într-o țară terță, acesta îi furnizează autorității competente a entității vizate următoarele informații suplimentare:
   
               (a)
            
            
               un certificat care atestă buna reputație sau un document echivalent emis cu privire la potențialul achizitor de către autoritățile competente relevante din acea țară terță;
            
         
               (b)
            
            
               o declarație din partea autorităților competente relevante din respectiva țară terță care să ateste că nu există obstacole sau limitări în ceea ce privește furnizarea informațiilor necesare pentru supravegherea entității vizate;
            
         
               (c)
            
            
               informații generale privind regimul de reglementare al țării terțe în cauză aplicabil potențialului achizitor.
            
         (3)   Atunci când potențialul achizitor este un fond suveran de investiții, acesta îi furnizează autorității competente a entității vizate următoarele informații suplimentare:
   
               (a)
            
            
               denumirea ministerului sau a departamentului guvernamental responsabil cu definirea politicii de investiții a fondului;
            
         
               (b)
            
            
               detalii referitoare la politica de investiții și la orice restricții privind investițiile;
            
         
               (c)
            
            
               numele și funcția persoanelor responsabile de luarea deciziilor fondului în materie de investiții, precum și detalii referitoare la participațiile calificate sau la influența – astfel cum este prevăzută la articolul 11 alineatul (2) – care este exercitată de ministerul sau departamentul guvernamental menționat cu privire la operațiunile de zi cu zi ale fondului și ale entității vizate.
            
         Articolul 6
   Informații referitoare la persoanele care vor conduce efectiv activitatea entității vizate
   Potențialul achizitor îi furnizează autorității competente a entității vizate următoarele informații legate de reputația și experiența oricăreia dintre persoanele care va conduce efectiv activitatea entității vizate în urma concretizării proiectului de achiziție:
   
               (a)
            
            
               date personale, inclusiv numele persoanei în cauză, data și locul nașterii acesteia, adresa și datele de contact și, dacă există, numărul național de identificare personală;
            
         
               (b)
            
            
               funcția în care persoana în cauză este sau va fi numită;
            
         
               (c)
            
            
               un curriculum vitae detaliat, în care să se precizeze studiile și cursurile de formare relevante, experiența profesională, inclusiv numele tuturor organizațiilor pentru care a lucrat persoana în cauză și natura și durata atribuțiilor îndeplinite, în special în ceea ce privește orice activități care intră în sfera funcției avute în vedere, precum și documentația referitoare la experiența persoanei în cauză, cum ar fi o listă de persoane care pot să dea referințe despre persoana în cauză, inclusiv datele de contact ale acestora și scrisori de recomandare. În ceea ce privește funcțiile deținute în ultimii 10 ani, atunci când descrie activitățile respective, persoana în cauză trebuie să specifice competențele care i-au fost delegate, competențele de decizie la nivel intern și domeniile de activitate aflate sub controlul său. Atunci când în curriculum vitae sunt incluse și alte experiențe relevante, inclusiv reprezentarea în cadrul organului de conducere, acest fapt trebuie menționat;
            
         
               (d)
            
            
               informații cu privire la următoarele:
               
                           1.
                        
                        
                           cazierele judiciare, cercetările sau procedurile penale, dosarele civile și administrative relevante sau acțiunile disciplinare, inclusiv demiterea din funcția de director de întreprindere, falimentul, insolvența și alte proceduri similare, dovedite printr-un certificat oficial sau printr-un alt document echivalent;
                        
                     
                           2.
                        
                        
                           anchetele în curs, procedurile de executare, sancțiunile sau alte decizii de executare ce vizează persoana în cauză, care pot fi furnizate printr-o declarație pe propria răspundere;
                        
                     
                           3.
                        
                        
                           refuzul înregistrării, autorizării, acordării calității de membru sau licenței pentru desfășurarea de activități economice sau profesionale, retragerea, revocarea sau încetarea unei astfel de înregistrări, autorizări, calități de membru sau licențe sau excluderea dintr-un organism guvernamental sau de reglementare sau dintr-un organism ori asociație profesională;
                        
                     
                           4.
                        
                        
                           concedierea sau demiterea dintr-o poziție de încredere ori dintr-o relație fiduciară sau o situație similară;
                        
                     
         
               (e)
            
            
               informații care să precizeze dacă s-a efectuat deja o evaluare a reputației în calitate de persoană care conduce activitatea de către o altă autoritate de supraveghere, identitatea autorității respective și dovezi cu privire la rezultatul evaluării;
            
         
               (f)
            
            
               o descriere a intereselor financiare și nefinanciare sau a relațiilor persoanei în cauză și ale rudelor apropiate ale acesteia cu membri ai organului de conducere și cu persoane care ocupă funcții-cheie în cadrul aceleiași instituții, al instituției-mamă și al filialelor ori cu acționarii;
            
         
               (g)
            
            
               perioada minimă, exprimată în ani și luni, de îndeplinire a atribuțiilor persoanei în cauză în cadrul entității vizate;
            
         
               (h)
            
            
               lista funcțiilor de conducere executive și neexecutive deținute în prezent de către persoana în cauză.
            
         În scopul aplicării literei (f), se consideră că operațiunile de creditare, deținerea de participații, garanțiile și gajurile fac parte din interesele financiare, iar relațiile de familie sau relațiile apropiate fac parte din interesele nefinanciare.
   Articolul 7
   Informații referitoare la proiectul de achiziție
   Potențialul achizitor îi furnizează autorității competente a entității vizate următoarele informații referitoare la proiectul de achiziție:
   
               (a)
            
            
               identificarea entității vizate;
            
         
               (b)
            
            
               detalii referitoare la intențiile potențialului achizitor în ceea ce privește proiectul de achiziție, inclusiv investițiile strategice sau investițiile de portofoliu;
            
         
               (c)
            
            
               informații privind acțiunile deținute de potențialul achizitor în entitatea vizată sau care urmează a fi deținute de potențialul achizitor în entitatea vizată, înainte de proiectul de achiziție și după concretizarea proiectului de achiziție, inclusiv:
               
                           1.
                        
                        
                           numărul și tipul de acțiuni și valoarea nominală a acestora;
                        
                     
                           2.
                        
                        
                           procentajul din capitalul total al entității vizate pe care îl reprezintă acțiunile pe care le deține sau intenționează să le dobândească potențialul achizitor, înainte de proiectul de achiziție și după concretizarea proiectului de achiziție;
                        
                     
                           3.
                        
                        
                           procentul din drepturile de vot totale în entitatea vizată la care dau dreptul acțiunile pe care le deține sau intenționează să le dobândească potențialul achizitor, înainte de proiectul de achiziție și după concretizarea proiectului de achiziție, în cazul în care este diferit de procentul din capitalul entității vizate;
                        
                     
                           4.
                        
                        
                           valoarea de piață, în euro și în moneda locală, a acțiunilor în entitatea vizată pe care le deține sau intenționează să le dobândească potențialul achizitor, înainte de proiectul de achiziție și după concretizarea proiectului de achiziție;
                        
                     
         
               (d)
            
            
               o descriere a oricărei acțiuni desfășurate împreună cu alte părți, inclusiv contribuția acestor alte părți la finanțarea proiectului de achiziție, modalitățile de participare la acordurile financiare aferente proiectului de achiziție și dispozitivele organizatorice viitoare ale proiectului de achiziție;
            
         
               (e)
            
            
               conținutul acordurilor pe care acționarul intenționează să le încheie cu alți acționari în ceea ce privește entitatea vizată;
            
         
               (f)
            
            
               prețul proiectului de achiziție și criteriile utilizate la stabilirea unui astfel de preț și, în cazul în care există o diferență între valoarea de piață și prețul de achiziție, explicarea motivelor pentru care există o astfel de diferență.
            
         Articolul 8
   Informații referitoare la noua structură de grup propusă și impactul acesteia asupra supravegherii
   (1)   Atunci când potențialul achizitor este o persoană juridică, acesta îi prezintă autorității competente a entității vizate o analiză a sferei supravegherii pe bază consolidată a grupului din care entitatea vizată ar urma să facă parte după concretizarea proiectului de achiziție. Această analiză include informații care precizează ce entități din cadrul grupului ar urma să fie incluse în sfera de aplicare a cerințelor supravegherii pe bază consolidată după concretizarea proiectului de achiziție și nivelurile din cadrul grupului cărora li s-ar aplica aceste cerințe în mod integral sau pe bază subconsolidată.
   (2)   Potențialul achizitor îi furnizează, de asemenea, autorității competente a entității vizate o analiză a impactului proiectului de achiziție asupra capacității entității vizate de a continua să îi furnizeze în timp util informații fiabile autorității sale de supraveghere, inclusiv ca urmare a existenței unor legături strânse între potențialul achizitor și entitatea vizată.
   Articolul 9
   Informații referitoare la finanțarea proiectului de achiziție
   Potențialul achizitor furnizează autorității competente a entității vizate o explicație detaliată cu privire la sursele specifice de finanțare pentru proiectul de achiziție, inclusiv:
   
               (a)
            
            
               detalii referitoare la utilizarea resurselor financiare private și originea și disponibilitatea fondurilor, inclusiv orice documente justificative relevante prin care se furnizează autorității competente dovezi conform cărora proiectul de achiziție nu constituie o tentativă de spălare de bani;
            
         
               (b)
            
            
               detalii referitoare la mijloacele de plată a proiectului de achiziție și rețeaua utilizată pentru transferul fondurilor;
            
         
               (c)
            
            
               detalii referitoare la accesul la sursele de capital și la piețele financiare, inclusiv detalii referitoare la instrumentele financiare care urmează să fie emise;
            
         
               (d)
            
            
               informații privind utilizarea fondurilor împrumutate, inclusiv numele creditorilor relevanți și detalii privind facilitățile acordate, inclusiv scadențele, condițiile, gajurile și garanțiile, precum și informații privind sursa de venituri care urmează să fie utilizată pentru a rambursa astfel de împrumuturi și originea fondurilor împrumutate atunci când creditorul nu este o instituție financiară supravegheată;
            
         
               (e)
            
            
               informații privind orice acord financiar cu alți acționari ai entității vizate;
            
         
               (f)
            
            
               informații privind activele potențialului achizitor sau ale entității vizate care urmează a fi vândute pentru a contribui la finanțarea proiectului de achiziție, precum și condițiile de vânzare, inclusiv prețul, evaluarea, detalii cu privire la caracteristicile activelor și informații privind momentul și modul în care au fost achiziționate acestea.
            
         Articolul 10
   Informații suplimentare pentru participațiile calificate reprezentând maximum 20 %
   Atunci când proiectul de achiziție ar duce la deținerea de către potențialul achizitor al unei participații calificate în entitatea vizată de maximum 20 %, potențialul achizitor îi furnizează autorității competente a entității vizate un document privind strategia, care conține următoarele informații:
   
               (a)
            
            
               perioada pentru care potențialul achizitor intenționează să dețină participația după concretizarea proiectului de achiziție și orice intenție a potențialului achizitor de a majora, a reduce sau a menține nivelul participației sale în viitorul apropiat;
            
         
               (b)
            
            
               o mențiune privind intențiile potențialului achizitor în ceea ce privește entitatea vizată, inclusiv dacă intenționează sau nu să exercite orice formă de control asupra entității vizate, precum și justificarea unei astfel de acțiuni;
            
         
               (c)
            
            
               informații privind situația financiară a potențialului achizitor și disponibilitatea sa de a sprijini entitatea vizată cu fonduri proprii suplimentare, dacă acest lucru va fi necesar pentru desfășurarea activităților acesteia sau în caz de dificultăți financiare.
            
         Articolul 11
   Cerințe suplimentare pentru participațiile calificate cuprinse între 20 % și 50 %
   (1)   Atunci când proiectul de achiziție ar duce la deținerea de către potențialul achizitor al unei participații calificate în entitatea vizată cuprinsă între 20 % și 50 %, potențialul achizitor îi furnizează autorității competente a entității vizate un document privind strategia, care conține următoarele informații:
   
               (a)
            
            
               toate informațiile prevăzute la articolul 10;
            
         
               (b)
            
            
               detalii referitoare la influența pe care potențialul achizitor intenționează să o exercite, în legătură cu entitatea vizată, asupra poziției financiare, inclusiv asupra politicii în materie de dividende, asupra dezvoltării strategice și asupra alocării resurselor entității vizate;
            
         
               (c)
            
            
               o descriere a intențiilor și așteptărilor potențialului achizitor pe termen mediu în ceea ce privește entitatea vizată, care să vizeze toate elementele menționate la articolul 12 alineatele (2) și (3).
            
         (2)   Prin derogare de la alineatul (1), informațiile menționate la respectivul alineat trebuie furnizate, de asemenea, autorității competente a entității vizate de către orice potențial achizitor menționat la articolul 10, în cazul în care influența exercitată prin participația deținută de potențialul achizitor respectiv, pe baza unei evaluări cuprinzătoare a structurii acționariatului entității vizate, ar fi echivalentă cu influența exercitată prin participații cuprinse între 20 % și 50 %.
   Articolul 12
   Cerințe suplimentare pentru participațiile calificate de minimum 50 %
   (1)   Atunci când proiectul de achiziție ar duce la deținerea de către potențialul achizitor a unei participații calificate de minimum 50 % în entitatea vizată ori atunci când entitatea vizată devine o filială a potențialului achizitor, acesta îi furnizează autorității competente a entității vizate un plan de afaceri care cuprinde un plan de dezvoltare strategică, situațiile financiare estimate ale entității vizate și impactul achiziției asupra guvernanței corporative și a structurii organizatorice generale a entității vizate.
   (2)   Planul de dezvoltare strategică menționat la alineatul (1) indică, în linii mari, obiectivele principale ale proiectului de achiziție și principalele modalități de realizare a acestora, inclusiv:
   
               (a)
            
            
               obiectivul general al proiectului de achiziție;
            
         
               (b)
            
            
               obiectivele financiare pe termen mediu, care pot fi indicate sub formă de randament al capitalurilor proprii, raport cost-beneficiu, rezultat pe acțiune sau sub altă formă, după caz;
            
         
               (c)
            
            
               posibila redirecționare a activităților, produselor, clienților vizați și posibila realocare de fonduri sau de resurse care se preconizează a avea un impact asupra entității vizate;
            
         
               (d)
            
            
               procedurile generale pentru includerea și integrarea entității vizate în structura grupului din care face parte potențialul achizitor, inclusiv o descriere a principalelor interacțiuni care trebuie continuate cu alte societăți din cadrul grupului, precum și o descriere a politicilor ce reglementează relațiile intragrup.
            
         (3)   Atunci când potențialul achizitor este o entitate autorizată și supravegheată în Uniune, furnizarea informațiilor cu privire la departamentele din cadrul structurii grupului care sunt vizate de proiectul de achiziție este suficientă pentru a respecta cerința de furnizare de informații menționată la litera (d).
   (4)   Situațiile financiare estimate ale entității vizate menționate la alineatul (1), atât individuale, cât și pe bază consolidată, includ următoarele elemente, pentru o perioadă de referință de trei ani:
   
               (a)
            
            
               bilanțul și contul de profit și pierdere previzionale;
            
         
               (b)
            
            
               cerințele de capital prudențiale și rata de solvabilitate previzionale;
            
         
               (c)
            
            
               informații privind nivelul expunerilor la risc, inclusiv la riscurile de credit, de piață și operațional, precum și la alte riscuri relevante;
            
         
               (d)
            
            
               tranzacțiile intragrup previzionale.
            
         (5)   Impactul achiziției asupra guvernanței corporative și a structurii organizatorice generale a entității vizate menționate la alineatul (1) include impactul asupra:
   
               (a)
            
            
               componenței și atribuțiilor organului administrativ, de conducere sau de control și asupra principalelor comitete create de astfel de organe de decizie, inclusiv comitetul de conducere, comitetul de risc, comitetul de audit și comitetul de remunerare, inclusiv informații privind persoanele care vor fi desemnate să conducă activitatea;
            
         
               (b)
            
            
               procedurilor administrative și contabile și mecanismelor de control intern, inclusiv asupra modificărilor referitoare la procedurile și sistemele legate de contabilitate, de auditul intern, de respectarea normelor în materie de combatere a spălării banilor și de management al riscurilor, și asupra numirii în funcțiile-cheie de auditor intern, ofițer de asigurare a conformității și manager de risc;
            
         
               (c)
            
            
               sistemelor și organizării informatice globale, inclusiv asupra oricăror modificări privind politica de externalizare informatică, diagrama privind datele, programele informatice interne și externe utilizate și procedurile și instrumentele de securitate esențiale în materie de date și sisteme, precum efectuarea de copii de rezervă, planurile de continuitate și pistele de audit;
            
         
               (d)
            
            
               politicilor privind externalizarea, inclusiv asupra informațiilor privind domeniile în cauză, selectării furnizorilor de servicii și drepturilor și obligațiilor părților la contractul de externalizare, cum ar fi acordurile de audit și calitatea serviciului așteptată din partea furnizorului;
            
         
               (e)
            
            
               oricăror alte informații relevante referitoare la impactul achiziției asupra guvernanței corporative și a structurii organizatorice generale a entității vizate, inclusiv asupra oricăror modificări privind drepturile de vot ale acționarilor.
            
         Articolul 13
   Cerințe privind furnizarea unui număr redus de informații
   (1)   Prin derogare de la articolul 2, atunci când potențialul achizitor este o entitate autorizată și supravegheată în Uniune, iar entitatea vizată îndeplinește criteriile prevăzute la alineatul (2), potențialul achizitor furnizează următoarele informații autorității competente a entității vizate:
   
               (a)
            
            
               atunci când potențialul achizitor este o persoană fizică:
               
                           1.
                        
                        
                           informațiile prevăzute la articolul 3 alineatul (1);
                        
                     
                           2.
                        
                        
                           informațiile prevăzute la articolul 4 literele (c)-(g);
                        
                     
                           3.
                        
                        
                           informațiile prevăzute la articolele 6, 7 și 9;
                        
                     
                           4.
                        
                        
                           informațiile prevăzute la articolul 8 alineatul (1);
                        
                     
                           5.
                        
                        
                           atunci când proiectul de achiziție ar duce la deținerea de către potențialul achizitor a unei participații calificate în entitatea vizată de până la 20 %, un document privind strategia, astfel cum este prevăzut la articolul 10;
                        
                     
                           6.
                        
                        
                           atunci când proiectul de achiziție ar duce la deținerea de către potențialul achizitor a unei participații calificate în entitatea vizată cuprinse între 20 % și 50 %, un document privind strategia, astfel cum este prevăzut la articolul 11;
                        
                     
         
               (b)
            
            
               atunci când potențialul achizitor este o persoană juridică:
               
                           1.
                        
                        
                           informațiile prevăzute la articolul 3 alineatul (2);
                        
                     
                           2.
                        
                        
                           informațiile prevăzute la articolul 5 alineatul (1) literele (c)-(j) și, după caz, informațiile prevăzute la articolul 5 alineatul (3);
                        
                     
                           3.
                        
                        
                           informațiile prevăzute la articolele 6, 7 și 9;
                        
                     
                           4.
                        
                        
                           informațiile prevăzute la articolul 8 alineatul (1);
                        
                     
                           5.
                        
                        
                           atunci când proiectul de achiziție ar duce la deținerea de către potențialul achizitor a unei participații calificate în entitatea vizată de până la 20 %, un document privind strategia, astfel cum este prevăzut la articolul 10;
                        
                     
                           6.
                        
                        
                           atunci când proiectul de achiziție ar duce la deținerea de către potențialul achizitor a unei participații calificate în entitatea vizată cuprinse între 20 % și 50 %, un document privind strategia, astfel cum este prevăzut la articolul 11;
                        
                     
         
               (c)
            
            
               atunci când potențialul achizitor este o fiducie:
               
                           1.
                        
                        
                           informațiile prevăzute la articolul 3 alineatul (3);
                        
                     
                           2.
                        
                        
                           dacă este cazul, informațiile prevăzute la articolul 5 alineatul (3);
                        
                     
                           3.
                        
                        
                           informațiile prevăzute la articolele 6, 7 și 9;
                        
                     
                           4.
                        
                        
                           informațiile prevăzute la articolul 8 alineatul (1);
                        
                     
                           5.
                        
                        
                           atunci când proiectul de achiziție ar duce la deținerea de către potențialul achizitor a unei participații calificate în entitatea vizată de până la 20 %, un document privind strategia, astfel cum este prevăzut la articolul 10;
                        
                     
                           6.
                        
                        
                           atunci când proiectul de achiziție ar duce la deținerea de către potențialul achizitor a unei participații calificate în entitatea vizată cuprinse între 20 % și 50 %, un document privind strategia, astfel cum este prevăzut la articolul 11.
                        
                     
         (2)   Entitatea vizată menționată la alineatul (1) îndeplinește următoarele condiții:
   
               (a)
            
            
               nu deține active ale clienților săi;
            
         
               (b)
            
            
               nu este autorizată să presteze serviciile și activitățile de investiții „Tranzacționarea în cont propriu” sau „Achiziția fermă de instrumente financiare și/sau plasarea de instrumente financiare cu angajament ferm” menționate în secțiunea A punctele 3 și 6 din anexa I la Directiva 2004/39/CE;
            
         
               (c)
            
            
               în cazul în care este autorizată să presteze serviciul de investiții „Gestionarea de portofolii”, astfel cum este menționat în secțiunea A punctul 4 din anexa I la Directiva 2004/39/CE, valoarea activelor gestionate de firmă este mai mică de 500 de milioane EUR.
            
         (3)   În cazul în care potențialul achizitor menționat la alineatul (1) a fost evaluat de către autoritatea competentă a entității vizate în ceea ce privește informațiile menționate la articolele 4 și 5 în cei doi ani precedenți, potențialul achizitor respectiv poate să prezinte doar acele informații care s-au modificat de la ultima evaluare.
   În cazul în care potențialul achizitor furnizează doar acele informații care s-au modificat de la ultima evaluare, în conformitate cu primul paragraf, potențialul achizitor semnează o declarație prin care informează autoritatea competentă a entității vizate că nu este necesar să se actualizeze restul informațiilor.
   Articolul 14
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 iulie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 145, 30.4.2004, p. 1.
   
      (2)  JO L 173, 12.6.2014, p. 349.
   
      (3)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
   
      (4)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
   
      (5)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).